SL Uradni list Evropske unije L 242/28

DELEGIRANA UREDBA KOMISIJE (EU) 2015/1549

z dne 17. septembra 2015

o določitvi začasnih izrednih ukrepov za sektor mleka in mlečnih izdelkov v obliki podaljšanja obdobja javne intervencije za maslo in posneto mleku v prahu v letu 2015 in premaknitve obdobja javne intervencije za maslo in posneto mleku v prahu v letu 2016 na zgodnejši čas

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 219(1) v povezavi s členom 228 Uredbe,

ob upoštevanju naslednjega:

(1) Rusija je 7. avgusta 2014 uvedla prepoved uvoza nekaterih proizvodov, vključno z mlekom in mlečnimi izdelki, iz Unije v Rusijo. Ta prepoved je povzročila motnje na trgu z znatnimi padci cen, ker pomemben izvozni trg nenadoma ni več na voljo.

(2) Rusija je 25. junija 2015 podaljšala prepoved uvoza kmetijskih proizvodov in živil iz EU za še eno leto, in sicer do 6. avgusta 2016.

(3) Poleg tega je svetovno povpraševanje po mleku in mlečnih izdelkih na splošno upadlo v letu 2014 in v prvih mesecih leta 2015.

(4) Zato so se cene masla in posnetega mleka v prahu v Uniji še bolj znižale in verjetno se bo pritisk na cene še nadaljeval.

(5) Zato so nastale razmere, v katerih se običajni ukrepi, ki so na voljo v skladu z Uredbo (EU) št. 1308/2013, zdijo nezadostni.

(6) Člen 12(d) Uredbe (EU) št. 1308/2013 določa, da je javna intervencija za maslo in posneto mleko v prahu na voljo od 1. marca do 30. septembra. V skladu z začasnimi izrednimi ukrepi iz Delegirane uredbe Komisije (EU) št. 1336/2014 (2) je javna intervencija za maslo in posneto mleko v prahu za leto 2015 na voljo od 1. januarja do 30. septembra.

(7) Da se omogoči hitra uporaba vseh možnih tržnih ukrepov in preprečijo nadaljnji padci cen in povečanje motenj na trgu, je bistvenega pomena, da javna intervencija ostane na voljo brez prekinitve do začetka naslednjega obdobja intervencije, tj. do 1. marca 2016.

(8) Zato je primerno podaljšati obdobje za intervencijski odkup masla in posnetega mleka v prahu v letu 2015 do 31. decembra 2015, za začetek obdobja za intervencijski odkup v letu 2016 pa določiti 1. januar.

(9) Za zagotovitev, da bi začasni ukrepi iz te uredbe imeli takojšen učinek na trg in bi prispevali k ustalitvi cen, bi morala ta uredba začeti veljati na dan po objavi –

SPREJELA NASLEDNJO UREDBO:

Člen 1

Z odstopanjem od člena 12(d) Uredbe (EU) št. 1308/2013 se obdobje v letu 2015, v katerem bo na voljo javna intervencija za maslo in posneto mleko v prahu, podaljša do 31. decembra 2015.

Z odstopanjem od člena 12(d) Uredbe (EU) št. 1308/2013 je za leto 2016 javna intervencija za maslo in posneto mleko v prahu na voljo od 1. januarja do 30. septembra.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 17. septembra 2015 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Delegirana uredba Komisije (EU) št. 1336/2014 z dne 16. decembra 2014 o določitvi začasnih izrednih ukrepov za sektor mleka in mlečnih izdelkov, s katerimi se trajanje obdobja javne intervencije v letu 2015 za maslo in posneto mleko v prahu premakne na zgodnejši čas (UL L 360, 17.12.2014, str. 13).